Иван Вазов
Не сили се…

chitanka.info

Не сили се на изповед тежка,

не откривай свойта тайна жална,

твойте сълзи казват я без грешка:

ти си жертва на съдба печална.

И теб рано измени живота,

скръб забули твойто чело ясно,

ти, йощ млада, влачиш веч хомота

тежкия на битие нещастно.

И ти мълчиш! Ти си длъжна, бедна,

да си мяташ на скръбта покривка,

да излазаш пред тълпата ледна

с ад в душата — на лице с усмивка.

Само аз ги зная какво значат

тез усмивки, като мраз студени,

тия влажни очи, що не плачат,

тез въздишки по лице разлени…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.